钦定古今图书集成/明伦汇编/氏族典/第332卷 > 刘超
## 钦定古今图书集成/明伦汇编/氏族典/第332卷 > 刘超

按《晋书刘超传》：“超字世瑜，琅邪临沂人，汉城阳景王
章之后也。章七世孙封临沂县慈乡侯，子孙因家焉。
父和，为琅邪国上军将军。超少有志尚，为县小吏，稍
迁琅邪国记室掾以忠谨清慎，为元帝所拔，遂从渡
江，转安东府舍人，专掌文檄。于时天下扰乱，超自以
职在近密，而书迹与帝手笔相类，乃绝不与人交书”，
由是渐得亲密。中兴建，拜骑都尉，出补句容令，入为
中书通事郎。钱凤构祸，超招合义士，从明帝征凤。事
平，以功封零陵伯。帝崩，穆后临朝，迁射声校尉，遭母
忧去官。及苏峻谋逆，超代赵引为左卫将军。时京邑
大乱，朝士多遣家人避难，而超尽以妻孥入处宫内。
及王师败绩，亲侍成帝。属太后崩，超躬率将士，奉营
山陵。峻迁车驾石头，超侍左右，悲哀慷慨，峻甚不平。
温峤等至，峻忌朝士，而超为帝所亲遇。峻使任让将
兵入收超，害之。及峻平，谥曰忠。子讷嗣，谨饬有石庆
之风。历中书侍郎，下邳内史。子享，亦清慎，为散骑郎。